KOMMISSIONENS AFGØRELSE
af 10. januar 2011
om vedtagelse af fjerde ajourførte liste over lokaliteter af fællesskabsbetydning i det atlantiske biogeografiske område i henhold til Rådets direktiv 92/43/EØF
(meddelt under nummer K(2010) 9666)
(2011/63/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets direktiv 92/43/EØF af 21. maj 1992 om bevaring af naturtyper samt vilde dyr og planter (1), særlig artikel 4, stk. 2, tredje afsnit, og
ud fra følgende betragtninger:
(1)
Det atlantiske biogeografiske område som omhandlet i artikel 1, litra c), nr. iii), i direktiv 92/43/EØF omfatter Irlands, Nederlandenes og Det Forenede Kongeriges territorier samt dele af Belgiens, Danmarks, Tysklands, Spaniens, Frankrigs og Portugals territorier, som specificeret på det biogeografiske kort, som udvalget nedsat ved direktivets artikel 20, i det følgende benævnt »Habitatudvalget«, godkendte den 25. april 2005.
(2)
Det er nødvendigt at gøre videre fremskridt med etableringen af Natura 2000-nettet, der blev påbegyndt i 1995, og som er en væsentlig faktor for beskyttelsen af biodiversiteten i Unionen.
(3)
Den foreløbige liste og de tre første ajourførte lister over lokaliteter af fællesskabsbetydning i det atlantiske biogeografiske område som omhandlet i direktiv 92/43/EØF, blev vedtaget ved Kommissionens beslutning 2004/813/EF (2), 2008/23/EF (3) og 2009/96/EF (4) og afgørelse 2010/43/EU (5). I henhold til artikel 4, stk. 4, og artikel 6, stk. 1, i direktiv 92/43/EØF skal den pågældende medlemsstat udpege de lokaliteter, der står på listen over lokaliteter af fællesskabsbetydning i det atlantiske biogeografiske område, som særlige bevaringsområder hurtigst muligt og inden for højst seks år ved at opstille bevaringsprioriteter og iværksætte de nødvendige bevaringsforanstaltninger.
(4)
Som led i den dynamiske tilpasning af Natura 2000-nettet ajourføres listerne over lokaliteter af fællesskabsbetydning. Det er derfor nødvendigt at ajourføre den atlantiske liste for fjerde gang.
(5)
På den ene side er den fjerde ajourføring af listen over lokaliteter af fællesskabsbetydning i det atlantiske biogeografiske område nødvendig for at medtage yderligere lokaliteter, der er blevet foreslået siden 2008 af medlemsstaterne som lokaliteter af fællesskabsbetydning for det atlantiske biogeografiske område i henhold til artikel 1 i direktiv 92/43/EØF. Forpligtelserne i medfør af artikel 4, stk. 4, og artikel 6, stk. 1, i direktiv 92/43/EØF gælder hurtigst muligt og inden for højst seks år fra vedtagelsen af fjerde ajourførte liste over lokaliteter af fællesskabsbetydning i det atlantiske biogeografiske område.
(6)
På den anden side er den fjerde ajourføring af listen over lokaliteter af fællesskabsbetydning i det atlantiske biogeografiske område nødvendig for at afspejle ændringer i lokalitetsrelaterede oplysninger, som medlemsstaterne har meddelt efter vedtagelsen af den foreløbige og de første tre ajourførte fællesskabslister. I den betydning udgør den fjerde ajourførte liste over lokaliteter af fællesskabsbetydning i det atlantiske biogeografiske område en konsolideret udgave af listen over lokaliteter af fællesskabsbetydning i det atlantiske biogeografiske område. Det bør imidlertid fremhæves, at forpligtelserne i medfør af artikel 4, stk. 4, og artikel 6, stk. 1, i direktiv 92/43/EØF gælder hurtigst muligt og inden for højst seks år fra vedtagelsen af den foreløbige liste eller de tre første ajourførte lister over lokaliteter af fællesskabsbetydning i det atlantiske biogeografiske område afhængigt af, hvilken liste en lokalitet af fællesskabsbetydning første gang er opført på.
(7)
I overensstemmelse med artikel 4, stk. 1, i direktiv 92/43/EØF har de pågældende medlemsstater mellem marts 2002 og november 2009 tilsendt Kommissionen lister over lokaliteter, der er foreslået som lokaliteter af fællesskabsbetydning som omhandlet i nævnte direktivs artikel 1, for det atlantiske biogeografiske område.
(8)
Listerne over de foreslåede lokaliteter var ledsaget af oplysninger om hver lokalitet indgivet på den formular, som blev indført ved Kommissionens beslutning 97/266/EF af 18. december 1996 om en formular for oplysninger vedrørende foreslåede Natura 2000-lokaliteter (6).
(9)
Disse oplysninger omfatter den seneste og endelige udgave af et kort over den lokalitet, den pågældende medlemsstat har foreslået, lokalitetens navn, beliggenhed og udstrækning samt oplysninger fremkommet ved anvendelse af kriterierne i bilag III til direktiv 92/43/EØF.
(10)
Kommissionen har i forståelse med de enkelte medlemsstater opstillet et udkast til en liste, som også indeholder lokaliteter med prioriterede naturtyper eller prioriterede arter, og der bør på grundlag af dette udkast vedtages en fjerde ajourført liste over lokaliteter, der er udvalgt som lokaliteter af fællesskabsbetydning i det atlantiske biogeografiske område.
(11)
Kendskabet til forekomsten og fordelingen af naturtyperne og arterne bliver stadig bedre som følge af den overvågning, der finder sted i medfør af artikel 11 i direktiv 92/43/EØF. Derfor er lokaliteterne på fællesskabsniveau blevet vurderet og udvalgt på grundlag af de bedste foreliggende oplysninger.
(12)
Nogle medlemsstater har ikke foreslået lokaliteter nok til at imødekomme kravene i direktiv 92/43/EØF for nogle naturtyper og arter. For de naturtyper og arter kan det derfor ikke konkluderes, at Natura 2000-nettet er fuldstændigt. Da der er indtrådt forsinkelser i modtagelsen af de nødvendige oplysninger og i opnåelsen af enighed med medlemsstaterne, er det nødvendigt at vedtage en fjerde ajourført liste over lokaliteter, der skal revideres i overensstemmelse med artikel 4 i direktiv 92/43/EØF.
(13)
Da der fortsat ikke er tilstrækkeligt kendskab til forekomsten og fordelingen af nogle naturtyper i bilag I og arter i bilag II til direktiv 92/43/EØF, bør det ikke konkluderes, om Natura 2000-nettet er fuldstændigt eller ej. Listen bør om nødvendigt revideres i overensstemmelse med bestemmelserne i artikel 4 i direktiv 92/43/EØF.
(14)
For at gøre lovgivningen klar og gennemskuelig bør afgørelse 2010/43/EU ophæves.
(15)
Foranstaltningerne i denne beslutning er i overensstemmelse med udtalelse fra Habitatudvalget -
VEDTAGET DENNE AFGØRELSE:
Artikel 1
Bilaget til denne afgørelse indeholder den fjerde ajourførte liste over lokaliteter af fællesskabsbetydning i det atlantiske biogeografiske område, som omhandlet i artikel 4, stk. 2, tredje afsnit, i direktiv 92/43/EØF.
Artikel 2
Afgørelse 2010/43/EF ophæves.
Artikel 3
Denne afgørelse er rettet til medlemsstaterne.
Udfærdiget i Bruxelles, den 10. januar 2011.